Nuwe pad veroorsaak vinnig konsternasie - Accidents - Windhoek Express
Saturday, June 19th, 2021 17:46:47
Nuwe pad veroorsaak vinnig konsternasie
19 September 2019 | Accidents
Die verontagsaming van padreëls hou 'n groot veiligheidsrisiko in. Foto: Facebook
Yolanda Nel Etlike ure ná die nuwe snelweg op die westelike verbypad Maandag geopen het, is die eerste ongeluk reeds aangemeld en spreek motoriste hul misnoeë oor motoriste se maniere op dié stukkie pad op sosiale media uit.
Volgens 'n Facebook-inskrywing sê een inwoner dat ondanks talle waarskuwingstekens, is die nuwe pad 'n veiligheidsrisiko. "Hoewel dit onwettig is, stop taxis sowel as munisipale busse steeds om passasiers op- en af te laai. Hulle maak gevaarlike u-draaie voor aankomende verkeer en daar is 'n totale miskenning van padreëls," lees die inskrywing.
Die inwoner smeek die stadspolisie om aksie te neem, veral in die lig van talle ongelukke wat die afgelope paar maande tientalle lewens geëis het. "Dit is duidelik dat padtekens geen gewig dra nie en geen verskil maak nie," het hy gesê.
"Daai (pad)-teken in Afrika is net goed vir skrootmetaal [verwysend na 'n padteken wat ryloop daar verbied]. Die mense gooi duim net onder daardie padteken," het een kommentaar gelewer. 'n Ander het laat hoor dat indien jy jou noodligte aanskakel, is die padtekens en padreëls nie van toepassing nie. "Jy moet fisies daar wees om die wet toe te pas. Hulle sit net nog meer tekens op en reken die saak is opgelos," het nog 'n iemand anders geskryf.